‘Laaitie’ van Belhar dóén dinge in LA | Netwerk24
‘Laaitie’ van Belhar dóén dinge in LA
Deur Brenden Ruiter@Ruitervaniewind 22 Januarie 2020 06:01
Anton Jeftha maak naam in Hollywood.
Die Amerikaanse twang is daar as hy praat, maar wanneer hy gemaklik oorslaan na Afrikaans kan ’n mens hoor hy is van Belhar.
Anton Jeftha is een van Suid-Afrika se akteurs wat vinnig besig is om homself in Amerika te vestig. Hy gooi ’n Kaapse draai om, soos hy dit stel, te kuier en te werk.
Vir diegene wat nie weet wie Anton is nie, hy is die aantreklike kaalkop wat ’n paar jaar gelede die gesig van die versekeraar OutSurance was.
Hy het ook in die Afrikaanse sepie Suidooster verskyn as een van Auntie Moena en Oom AB se tweelingseuns, Riyaaz.
Maar sedert sy OutSurance-dae het Anton egter groener weivelde in Los Angeles gaan soek en hoewel hy aanvanklik gesukkel het, gaan dit op die oomblik baie goed met sy loopbaan.
“Jy verlaat letterlik jou land, waar jy bekend is, om ’n vreemdeling in ’n ander land te wees. Alles wat jy hier bereik het, moet jy weer daar van voor af gaan doen,” sê Anton.
Van die werke wat hy moes doen sluit in juweliersware verkoop, kroegman speel en mense in restaurante bedien.
“In ’n stadium was ek selfs ’n persoonlike assistent vir een van die voorste akteurs in Hollywood.
“Wanneer ’n mens in Amerika kom en jy is onbekend, vat jy eers enigiets om die pot aan die kook te hou, maar jy moenie vergeet van jou drome nie. Jy moet gefokus bly op hoekom jy daar is,” sê Anton.
Só gefokus was hy dat sy naam reeds by verskillende internasionale flieks en reekse verskyn.
Hy het reeds gesig gewys in The Contrast, Comic Relief, Homeland, Dominion, Death Race Inferno, Strike Back, Saints and Strangers en Jamillah and Aladdin.
“Ek sal nie sê ek het reeds my groot kans gekry nie, maar ek dink ek is geseënd om te kan werk. Selfs wanneer ek in Suid-Afrika is, werk ek. Voor ek teruggaan, gaan ek minstens een fliek hier skiet.”
Anton hoop ook om ’n rolmodel te wees vir kinders wat uit dieselfde omstandighede as hy kom.
“As jy in Belhar grootword, is daar baie dinge wat jy moet oorkom. Bendes en dwelms is aan die orde van die dag. Ek weet waarvan ek praat, want ek het dit beleef. My vriend met wie ek opgegroei het, is doodgeskiet toe ek twintig was.
“ Dit is hierdie tipe goed waaraan kinders blootgestel word, maar hulle moet weet hulle is waardevol. Die grootste ding wat kinders uit ons gebiede moet leer, is dat elke mens waarde het en dat ook húlle bo hul omstandighede kan uitstyg.”
Terwyl hy in die Kaap is, moet hy by soveel moontlik van sy baie vriende kuier.